Document ID: 32009D0364

KOMISSION PÄÄTÖS,
tehty 8 päivänä lokakuuta 2008,
toimenpiteestä C 33/07 (ex N 339/06 ja N 729/06), jonka Saksa aikoo toteuttaa IBG Beteiligungsgesellschaft Sachsen-Anhalt mbH:n kautta
(tiedoksiannettu numerolla K(2008) 5581)
(Ainoastaan saksankielinen teksti on todistusvoimainen)
(ETA:n kannalta merkityksellinen teksti)
(2009/364/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
on mainittujen artiklojen mukaisesti kehottanut asianomaisia esittämään huomautuksensa (1),
ottaa huomioon nämä huomautukset,
sekä katsoo seuraavaa:
1. MENETTELY
(1)
Saksa ilmoitti 30 päivänä toukokuuta 2006 päivätyllä ja komissiossa samana päivänä saapuneeksi kirjatulla kirjeellä komissiolle EY:n perustamissopimuksen 88 artiklan 3 kohdan mukaisesti toimenpiteen ensimmäisestä osasta, joka kirjattiin valtiontueksi N 339/2006.
(2)
Komissio pyysi lisätietoja 22 päivänä kesäkuuta 2006 päivätyllä kirjeellä. Saksa vastasi 13 päivänä heinäkuuta 2006 päivätyllä kirjeellä. Komissio pyysi 31 päivänä elokuuta 2006 päivätyllä kirjeellä täydentäviä tietoja, jotka Saksa toimitti 22 päivänä syyskuuta 2006 päivätyllä kirjeellä. Komissio pyysi 11 päivänä lokakuuta 2006 päivätyllä kirjeellä lisätietoja, jotka Saksa toimitti 6 päivänä marraskuuta 2006 päivätyllä kirjeellä.
(3)
Saksa ilmoitti 9 päivänä marraskuuta 2006 päivätyllä ja komissiossa samana päivänä saapuneeksi kirjatulla kirjeellä toimenpiteen toisesta osasta, jonka komissio kirjasi valtiontueksi N 729/2006. Koska ilmoitusten (N 339/2006 ja N 729/2006) kohteena oli sama toimenpide, komissio ehdotti 6 päivänä joulukuuta 2006 päivätyllä kirjeellä asioiden yhdistämistä ja koko kirjeenvaihdon käsittelemistä siten, että se koskee molempia asioita, ja se pyysi lisätietoja molemmista asioista. Saksa vastasi 23 päivänä tammikuuta 2007 päivätyllä kirjeellä.
(4)
Komissio pyysi lisätietoja 28 päivänä helmikuuta 2007. Saksa vastasi määräajan pidentämisen jälkeen 11 päivänä huhtikuuta 2007 päivätyllä kirjeellä. Komissio pyysi lisätietoja 4 päivänä toukokuuta 2007. Saksa vastasi määräajan pidentämisen jälkeen 29 päivänä kesäkuuta 2007 päivätyllä kirjeellä.
(5)
Komissio ilmoitti Saksalle 30 päivänä elokuuta 2007 päivätyllä kirjeellä päätöksestään aloittaa tuesta perustamissopimuksen 88 artiklan 2 kohdassa tarkoitettu menettely, jäljempänä ”menettelyn aloittamisesta tehty päätös”. Menettelyn aloittamisesta tehty päätös on julkaistu Euroopan unionin virallisessa lehdessä (2). Komissio kehotti Saksaa ja asianomaisia esittämään huomautuksensa.
(6)
Saksa otti kantaa menettelyn aloittamisesta tehtyyn päätökseen 19 päivänä lokakuuta 2007 päivätyllä kirjeellä. Määräajan pidentämisen jälkeen komissio vastaanotti 10 päivänä joulukuuta 2007 päivätyllä kirjeellä yhden asianomaisen (IBG Beteiligungsgesellschaft Sachsen-Anhalt mbH, jäljempänä ”IBG-rahasto”) huomautukset. Komissio toimitti nämä huomautukset Saksalle 21 päivänä tammikuuta 2008 päivätyllä kirjeellä. Saksa vastasi niihin 14 päivänä helmikuuta 2008 päivätyllä kirjeellä.
(7)
Komissio pyysi lisätietoja 18 päivänä huhtikuuta 2008 päivätyllä kirjeellä sekä 28 päivänä huhtikuuta 2008 ja 11 päivänä kesäkuuta 2008 päivätyillä sähköpostiviesteillä. Saksa toimitti lisätietoja 5 päivänä kesäkuuta 2008 päivätyllä kirjeellä ja 13 päivänä kesäkuuta 2008 päivätyllä sähköpostiviestillä.
2. TOIMENPITEEN KUVAUS
(8)
IBG-rahasto on Sachsen-Anhaltin osavaltion perustama ja rahoittama valtion riskipääomarahasto. IBG-rahaston tavoitteena on tarjota riskipääomaa Sachsen-Anhaltin osavaltiossa sijaitseville innovatiivisille teknologia-alan pk-yrityksille, jotka ovat kehityksessään alku- tai kasvuvaiheessa. Sachsen-Anhalt on perustamissopimuksen 87 artiklan 3 kohdan a alakohdassa tarkoitettu tukialue (3).
(9)
IBG-rahastoa on 1 päivästä heinäkuuta 2007 hallinnoinut Verwaltungsgesellschaft GOODVENT Beteiligungsmanagement GmbH & Co. KG, jäljempänä ”rahaston hallinnoija”. Rahaston hallinnoija valittiin avoimessa ja syrjimättömässä tarjouskilpailussa. Valtion rahoitus on yhteensä noin 130 miljoonaa euroa. Toimenpide on voimassa 31 päivään joulukuuta 2013.
(10)
IBG-rahasto tarjoaa seuraavia sijoituksia:
a)
avoimet osakkuudet, joiden suuruus on enintään 1,5 miljoonaa euroa pk-yritystä kohden 12 kuukauden ajanjaksolla; vähintään 30 prosenttia varoista tulee yksityisiltä, riippumattomilta sijoittajilta ehdoin, jotka vastaavat IBG-rahaston ehtoja;
b)
avoimet osakkuudet, joiden suuruus on enintään 10 miljoonaa euroa pk-yritystä kohden, mukaan lukien vaihto-optiot kuten vaihto- ja optiovelkakirjat, ja jotka toteutetaan yksityisten sijoittajien kanssa yhtä suurina, samoin ehdoin ja samalla riskillä (pari passu);
c)
äänettömät osakkuudet, jäljempänä ”IBG-rahaston äänettömät osakkuudet”, joiden suuruus on enintään 5 miljoonaa euroa yritystä kohden ja joiden toteuttamisesta vastaa yksin IBG-rahasto yksityisistä sijoittajista riippumattomasti ja jotka kestävät enintään kymmenen vuotta;
d)
jo olemassa olevien IBG-rahaston äänettömien osakkuuksien muuntaminen avoimiksi osakkuuksiksi, jotka toteutetaan tasavertaisesti yksityisten sijoittajien kanssa.
(11)
Komissio totesi avoimista osakkuuksista ja muuntotoimenpiteistä menettelyn aloittamisesta tehdyssä päätöksessä, että kyse ei ole perustamissopimuksen 87 artiklan 1 kohdassa tarkoitetusta valtiontuesta sijoittajille (4) tai IBG:n rahaston hallinnoijalle (5). IBG-rahaston (6) ja kohdeyritysten osalta perustamissopimuksen 87 artiklan 1 kohdassa tarkoitetun valtiontuen olemassaoloa ei voitu sulkea pois. Komissio päätteli kuitenkin, että toimenpide on sopusoinnussa valtiontuesta pieniin ja keskisuuriin yrityksiin tehtävien riskipääomasijoitusten edistämiseksi annettujen yhteisön suuntaviivojen (7) kanssa, jäljempänä ”suuntaviivat”, ja soveltuu yhteismarkkinoille perustamissopimuksen 87 artiklan 3 kohdan c alakohdan nojalla.
(12)
IBG-rahaston äänettömiä osakkuuksia arvioitiin erikseen menettelyn aloittamisesta tehdyssä päätöksessä. Ne ovat Saksan mielestä markkinaehtoisia velkainstrumentteja eivätkä sen vuoksi ole perustamissopimuksen 87 artiklan 1 kohdassa tarkoitettua valtiontukea. Komissio sitä vastoin ei ollut varma siitä, olisiko IBG-rahaston äänettömät osakkuudet luokiteltava velkainstrumenteiksi vai oman pääoman ehtoisiksi instrumenteiksi.
3. SYYT MUODOLLISEN TUTKINTAMENETTELYN ALOITTAMISEEN
(13)
Komissio aloitti muodollisen tutkintamenettelyn selvittääkseen, olisiko IBG-rahaston äänettömät osakkuudet luokiteltava velkainstrumenteiksi, kuten Saksa katsoo, vai oman pääoman ehtoisiksi instrumenteiksi. Siinä tapauksessa, että IBG-rahaston äänettömät osakkuudet todella ovat velkainstrumentteja, sen määrittämisessä, sisältyykö niihin perustamissopimuksen 87 artiklan 1 kohdassa tarkoitettua valtiontukea kohdeyrityksille, on sovellettava komission tiedonantoa viite- ja diskonttokorkojen vahvistamismenetelmästä (8), jäljempänä ”vuoden 1997 tiedonanto”, jonka perusteella vahvistetaan markkinakorko (9).
(14)
Menettelyn aloittamisesta tehdyssä päätöksessä komissio katsoi, että jos IBG-rahaston äänettömät osakkuudet luokiteltaisiin velkainstrumenteiksi, ne eivät loisi edunsaajayrityksille perustamissopimuksen 87 artiklan 1 kohdassa tarkoitettua etua, sillä ne olisivat vuoden 1997 tiedonannon mukaan markkinaehtojen mukaisia. Jos IBG-rahaston äänettömät osakkuudet sitä vastoin luokiteltaisiin omaksi pääomaksi, olisi mahdollista, että kohdeyritykset saavat valtiontukea, sillä toimenpiteellä voitaisiin poistaa riskipääomamarkkinoiden toimintahäiriö.
(15)
Sen selvittämiseksi, ovatko IBG-rahaston äänettömät osakkuudet velkainstrumentteja vai oman pääoman ehtoisia instrumentteja, menettelyn aloittamisesta tehdyssä päätöksessä tutkittiin niiden sisältö ja otettiin huomioon suuntaviivojen 4.3.3 kohdan mukaisesti seuraavat seikat: kuinka suuri riski sijoittajalle aiheutuu, kuinka suuria tappioita sijoittajalle mahdollisesti aiheutuu, perustuuko tuotto yrityksen tulokseen vai onko se kiinteä, millainen asema sijoittajalla on kohdeyrityksen maksukyvyttömyystilanteessa ja kuinka sijoitusvälinettä kohdellaan kansallisissa oikeus-, sääntely, rahoitus- ja kirjanpitosäännöksissä.
(16)
IBG-rahaston äänettömien osakkuuksien taloudellista luonnetta tutkiessaan komissio havaitsi seuraavat mahdolliset erot tavanomaisten velkainstrumenttien ja IBG-rahaston äänettömien osakkuuksien välillä:
a) Huonompi etuoikeusasema: Kohdeyrityksen maksukyvyttömyystilanteessa IBG-rahaston äänettömät osakkuudet ovat etuoikeutetussa asemassa suhteessa omaan pääomaan, mutta huonommassa asemassa suhteessa luottoihin ja muihin velkoihin.
b) Vakuudet: IBG-rahaston äänettömillä osakkuuksilla on osittainen vakuus (vähintään 10 prosenttia), mutta se alittaa kuitenkin selvästi vieraalta pääomalta edellytetyn tason.
c) Takaisinmaksu: IBG-rahaston äänettömiä osakkuuksia maksetaan takaisin kahdesti vuodessa, kun tavanomaisissa velkainstrumenteissa pääomaa maksetaan korkojen kanssa takaisin yleensä kuukausittain.
d) Tiedonsaanti- ja valvontaoikeudet: Tiedonsaanti- ja valvontaoikeuksien välillä havaittiin eroja, vaikka tavanomaisiin velkainstrumentteihin toisinaan sisältyykin omistajan ja määräysvallan vaihtumista koskevia lausekkeita.
e) Irtisanomisoikeus: Sopimuksen päättämisessä näytti esiintyvän tiettyjä eroja.
f) Korvaukset: Mitä tulee yrityksen voittoihin perustuvaan kertaluonteiseen irtautumiskorvaukseen, ei voitu todeta 100 prosentin varmuudella, että korvaus muodostuu pääasiassa kiinteästä korvauksesta.
(17)
Sen vuoksi komissio ei ollut varma siitä, oliko IBG-rahaston äänettömät osakkuudet luokiteltava velkainstrumenteiksi, ja se pyysi asianomaisia ottamaan kantaa tähän.
4. ASIANOMAISTEN HUOMAUTUKSET
(18)
Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999 (10) 20 artiklan 2 kohdan mukaisesti yksi asianomainen, IBG-rahasto, toimitti komissiolle huomautuksia Euroopan unionin virallisessa lehdessä (11) julkaistun ilmoituksen jälkeen. IBG-rahasto esitti perusteellisia argumentteja sen osoittamiseksi, että IBG-rahaston äänettömät osakkuudet olisi luokiteltava velkainstrumenteiksi.
a) Huonompi etuoikeusasema
(19)
IBG-rahasto selvensi äänettömien osakkuuksien huonompaa etuoikeusasemaa. Huonommasta etuoikeusasemasta sovitaan vapaaehtoisesti eikä siitä ole säädetty lainsäädännössä. Yleensä ottaen ei ole epätavanomaista, että velkainstrumenteilla on erilaisia etuoikeusasemia. Kun on kyse yrityskauppojen rahoituksesta, saamiset jaetaan käytännössä aina etuoikeutettuihin ja huonommassa etuoikeusasemassa oleviin saamisiin. IBG-rahasto toteaa huomautuksissaan, että äänettömät osakkuudet voivat olla luottoja ja muita velkoja huonommassa etuoikeusasemassa, mutta ne ovat aina omaa pääomaa paremmassa asemassa eikä niillä missään tapauksessa kateta kohdeyritysten tappioita.
b) Vakuudet
(20)
IBG-rahasto selvensi, että äänettömien osakkuuksien arvosta 10-30 prosenttia on taattu kohdeyritysten osakkeenomistajien takauksilla. Vakuuksien tarkka suuruus riippuu yksittäistapauksesta, erityisesti niistä omaisuuseristä, jotka osakkeenomistajat ovat aikaisemmin siirtäneet yritykseen esimerkiksi oman pääoman tai teollis- ja tekijänoikeuksien muodossa. Velkainstrumenttien muoto voi vaihdella yksittäisissä tapauksissa. Käytännössä on olemassa jopa nollaprosenttinen vakuus (niin sanotun henkilökohtaisen luoton tapauksessa), mikä ei kuitenkaan tee velkainstrumentista automaattisesti oman pääoman ehtoista instrumenttia.
c) Takaisinmaksu
(21)
IBG-rahaston mukaan IBG-rahaston äänettömien osakkuuksien takaisinmaksua koskevat ehdot ovat samanlaiset kuin velkainstrumenttien. Tavanomaisten luottojen tapauksessa pääomaa ja korkoja ei välttämättä makseta takaisin kuukausittain yrityksen maksuvalmiudesta riippuen. Puoli- tai neljännesvuosittain tapahtuva takaisinmaksu on yhtä tavallista kuin kuukausittaiset maksut. Siviililain (Bürgerliches Gesetzbuch, BGB) mukaan korot on maksettava aina vuoden lopussa, mutta myös muunlaisesta järjestelystä voidaan sopia.
(22)
Pääoman takaisinmaksun osalta IBG-rahasto viittaa siviililakiin, jonka mukaan pääoma erääntyy maksettavaksi sen jälkeen, kun lainasopimus on irtisanottu, jollei sopimuksessa ole sovittu muuta. IBG-rahaston äänettömät osakkuudet ovat siviililain määräysten mukaisia eikä niihin sisälly siviililaista poikkeavia sopimusmääräyksiä.
d) Tiedonsaanti- ja valvontaoikeudet
(23)
IBG-rahasto esitti lisäperusteluja IBG-rahaston äänettömien osakkuuksien ja velkainstrumenttien tiedonsaantilausekkeiden sekä omistajan ja määräysvallan vaihtumista koskevien lausekkeiden samankaltaisuudesta. Sen mukaan on tavallista, että luottosopimuksiin sisältyy omistajan ja määräysvallan vaihtumista koskevia lausekkeita. Erityisesti pankkiluottojen tapauksessa sekä hankkeiden ja yrityskauppojen rahoituksessa velkojat vaativat sitä. Näillä luottomuodoilla ja IBG-rahaston äänettömillä osakkuuksilla on yhteistä se, että laina-ajat ovat pitkiä ja pääoma erääntyy maksettavaksi vasta sopimuksen irtisanomisen jälkeen. Vastineeksi velkojat vaativat varsin kattavia sopimuksia, joiden mukaan niillä on oikeus irtisanoa lainasopimus aikaisemmin, jos velallinen rikkoo sopimuksia.
(24)
Pankkiluotoille Saksan yksityispankkien kattojärjestö Bundesverband deutscher Banken on laatinut erityisen mallisopimuksen, joka sisältää omistajan ja määräysvallan vaihtumista koskevan kattavan lausekkeen. Mitä tulee hankkeiden ja yrityskauppojen rahoitukseen, IBG-rahasto viittaa useisiin saksalaisiin selontekoihin, joissa selitetään velkojien kattavia valvontaoikeuksia ja tunnustetaan ne.
e) Irtisanomisoikeus
(25)
IBG-rahasto esitti lisäperusteluja IBG-rahaston äänettömien osakkuuksien ja velkainstrumenttien samankaltaisuuksista sopimuksen irtisanomista koskevien edellytysten osalta. Niin kohdeyritys kuin IBG-rahasto voi irtisanoa sopimuksen, jos sopimusta rikotaan, sovittuja ehtoja ei täytetä, annetaan virheellisiä tietoja tai määräysvalta vaihtuu. Siltä osin kuin sopimuksen päättämistä koskeva erityinen terminologia poikkeaa IBG-rahaston äänettömien osakkuuksien tapauksessa tavanomaisista luotoista, tämä johtuu ainoastaan välineen erityispiirteistä tavanomaisiin luottoihin verrattuna.
f) Korvaukset
(26)
IBG-rahasto selvensi IBG-rahaston äänettömien osakkuuksien korvausjärjestelmää, jossa kiinteä korvaus muodostaa suurimman osan vuotuisesta 13 prosentin kokonaiskorvauksesta. Kokonaiskorvaus muodostuu kiinteällä korolla laskettavasta osasta, joka määritetään kohdeyrityksen luottoriskiluokituksen perusteella ja joka maksetaan riippumatta sijoituksen kannattavuudesta, sekä voitoista riippuvasta osasta, joka lasketaan tiettyjen kannattavuuslukujen ylittyessä. Voitoista riippuva osa on aina vähintään 250 peruspistettä kiinteäkorkoista osaa pienempi. Vuotuisen 13 prosentin kokonaiskorvauksen lisäksi maksetaan kertaluonteinen kiinteä irtautumiskorvaus, joka lasketaan prosenttiosuutena äänettömän osakkuuden nimellisarvosta eikä riipu sijoituksen kannattavuudesta.
g) Kirjanpito- ja verotuskohtelu
(27)
IBG-rahasto osoitti yksityiskohtaisesti, että IBG-rahaston äänettömät osakkuudet ovat Saksan oikeuden (siviili-, kirjanpito- ja vero-oikeuden) ja kansainvälisten kirjanpitomääräysten (IFRS ja IAS) mukaan tavanomaisia äänettömiä osakkuuksia, minkä vuoksi niitä on pidettävä velkainstrumentteina.
5. SAKSAN HUOMAUTUKSET
5.1 Huomautukset menettelyn aloittamisesta tehdystä päätöksestä
(28)
Euroopan unionin virallisessa lehdessä (12) julkaistun ilmoituksen jälkeen komissio vastaanotti asetuksen (EY) N:o 659/1999 20 artiklan 2 kohdan mukaisesti huomautuksia Saksalta. Saksan mukaan IBG-rahaston äänettömät osakkuudet ovat seuraavista syistä tavanomaisia äänettömiä osakkuuksia ja sen vuoksi ne on katsottava velkainstrumenteiksi:
a)
Kyseisiä sijoitusvälineitä kohdellaan siviili-, kirjanpito- ja vero-oikeudellisesti vieraana pääomana.
b)
Tiedonsaanti- ja valvontaoikeudet samoin kuin sijoituksen päättämistä koskevat määräykset ovat samanlaiset kuin velkainstrumenttien tapauksessa.
c)
Velkainstrumenttien tavoin osakkuuden päättyessä pääoma on maksettava takaisin kokonaisuudessaan korkoineen.
d)
Kiinteäkorkoinen osa muodostaa suurimman osan korvauksesta, mikä viittaa siihen, että IBG-rahaston äänettömiä osakkuuksia olisi kohdeltava kuten velkainstrumentteja.
e)
IBG-rahaston äänettömien osakkuuksien etuoikeusaseman on oltava huonompi kuin luottojen ja muiden velkojen, jotta voidaan välttää välitön kirjanpidollinen maksukyvyttömyys seurauksena luotonsaajan heikosta luottotilanteesta.
f)
On tavanomaista, että pankit ja luottolaitokset kohtelevat välirahoitusta velkainstrumenttina, myös silloin kun sillä ei ole vakuuksia.
5.2 Asianomaisen kannanottoa koskevat huomautukset
(29)
Asianomaisen kannanotosta esittämissään huomautuksissa Saksa yhtyi IBG-rahaston kantaan ja toisti samat päätelmät kuin menettelyn aloittamisesta tehdystä päätöksestä esittämissään huomautuksissa. Lisäksi Saksa korosti, että IBG-rahaston äänettömät osakkuudet myönnetään markkinaehdoin eivätkä ne sisällä valtiontukea, sillä ne ovat viite- ja diskonttokorkojen määrittämisessä sovellettavan menetelmän tarkistamisesta annetun komission tiedonannon (13), jäljempänä ”vuoden 2008 tiedonanto”, mukaisia.
(30)
Komission kanssa käydyssä myöhemmässä kirjeenvaihdossa Saksa kuvaili PricewaterhouseCoopersin tarkastamaa IBG-rahaston luokitusjärjestelmää, jonka mukaan kohdeyritykset luokitellaan luokkien ”Erittäin hyvä” (AAA) ja ”Huono/taloudellisia vaikeuksia” (CCC) välille ja jossa CCC-yritykset eivät saa rahoitusta. IBG-rahaston äänettömien osakkuuksien pienet vakuudet ja asema otetaan huomioon arvioitaessa luottoriskiä kohdeyrityksissä.
(31)
Riskiin mukautettujen korkojen määrittäminen perustuu luokitusjärjestelmään. Äänettömistä osakkuuksista maksetaan aina kiinteään korkoon perustuva korvaus. Tämä kiinteä korko muodostuu IBOR-korosta ja kohtuullisesta marginaalista. Marginaali voi yrityksen luokituksesta riippuen olla 100 ja 650 peruspisteen välillä. Niihin yrityksiin, jotka eivät kuulu IBG-rahaston luokitusjärjestelmään, sovelletaan vähintään 400 peruspisteen marginaalia, mutta marginaali ei kuitenkaan missään tapauksessa ole pienempi kuin emoyhtiöön sovellettava marginaali.
6. ARVIOINTI
6.1 Sääntöjenmukaisuus
(32)
Saksa on ilmoittanut toimenpiteestä ennen sen toteuttamista ja täyttänyt siten EY:n perustamissopimuksen 88 artiklan 3 kohdan mukaisen velvollisuutensa. Toimenpide tulee voimaan vasta komission hyväksynnän jälkeen.
6.2 Arvioinnissa käytettävä oikeusperusta
6.2.1 IBG-rahaston äänettömien osakkuuksien luokittelu
(33)
Sen selvittämiseksi, ovatko IBG-rahaston äänettömät osakkuudet velkainstrumentteja vai oman pääoman ehtoisia instrumentteja, kyseisiä instrumentteja oli tutkittava suuntaviivojen perusteella. Suuntaviivojen 2.2 kohdassa oman pääoman luonteinen rahoitus ja vieraan pääoman ehtoiset rahoitusvälineet määritellään seuraavasti:
- ”Oman pääoman luonteinen rahoitus”: sijoitusvälineet, joiden tuotto haltijalle (sijoittajalle/lainanantajalle) perustuu pääasiassa kohdeyrityksen voittoihin tai tappioihin ja jotka ovat maksulaiminlyönnin yhteydessä vakuudettomia. Määritelmä perustuu lähestymistapaan, jossa sisältöä pidetään muotoa tärkeämpänä.
- ”Vieraan pääoman ehtoiset rahoitusvälineet”: ainakin osittain vakuudelliset lainat ja muut rahoitusvälineet, joiden tärkein piirre on, että ne antavat lainanantajalle/sijoittajalle kiinteän vähimmäistuoton. Määritelmä perustuu lähestymistapaan, jossa sisältöä pidetään muotoa tärkeämpänä.
(34)
Suuntaviivojen 4.3.3 kohdan mukaan ”komissio kiinnittää pikemminkin huomiota välineen taloudelliseen sisältöön kuin sen nimeen ja sijoittajien sille antamaan luokitteluun [ja ottaa huomioon erityisesti] kohdeyrityksen toiminnasta sijoittajalle aiheutuvan riskin suuruuden, sijoittajalle aiheutuvat potentiaaliset tappiot, sen, perustuuko tuotto yrityksen tulokseen vai onko se kiinteä, ja sijoittajan etuoikeusaseman yrityksen konkurssin yhteydessä [ja] välineen kohtelun kansallisissa säädöksissä ja rahoitus- ja kirjanpitosäännöksissä, jos nämä ovat keskenään johdonmukaisia ja luokittelun kannalta merkityksellisiä”.
(35)
Saksan esittämien perustelujen ja asianomaisen (IBG-rahasto) menettelyn aloittamisesta tehdystä päätöksestä esittämässä kannanotossa toimittamien tietojen tutkimisen jälkeen voidaan todeta seuraavaa:
a) Sijoittajan riskit
(36)
Suuntaviivojen perusteella määritettiin IBG-rahaston ottamien riskien ja sen mahdollisten tappioiden suuruus. Tässä yhteydessä otettiin huomioon, että IBG-rahaston äänettömät osakkuudet eivät velkainstrumenttien tavoin kata koko irtautumisriskiä, kuten pääomasijoittajan tapauksessa (14). IBG-rahaston äänettömillä osakkuuksilla ei missään tapauksessa kateta kohdeyritysten tappioita, kuten pääomaosakkuuksien tapauksessa olisi. Tämä mainitaan suuntaviivojen 4.3.3 kohdassa nimenomaan arviointiperusteena oman pääoman ehtoisten instrumenttien ja velkainstrumenttien erottamiseksi toisistaan. Kuten velkainstrumenttien tapauksessa, IBG-rahaston äänettömien osakkuuksien pääoma ja korot, voitosta riippuva osa mukaan lukien, on sopimusmääräysten mukaan maksettava takaisin yrityksen kassavirrasta. Näin ollen IBG-rahaston äänettömiä osakkuuksia voidaan sijoittajan ottamien riskien ja mahdollisten tappioiden osalta verrata vieraan pääoman ehtoisiin rahoitusvälineisiin.
b) Huonompi etuoikeusasema
(37)
Suuntaviivojen mukaan on otettava huomioon saatavien asema maksukyvyttömyystilanteessa. IBG-rahaston äänettömät osakkuudet ovat huonommassa etuoikeusasemassa luottoihin ja muihin velkoihin verrattuna, mutta etuoikeutetussa asemassa omaan pääomaan verrattuna, eikä niillä missään tapauksessa kateta kohdeyritysten tappioita, mikä on ominaista velkainstrumenteille. On tavanomaista, että vakuudettomat tai osittain vakuudelliset velat ovat huonommassa etuoikeusasemassa suhteessa etuoikeutettujen velkojien saataviin. Vaikka huonommassa etuoikeusasemassa oleviin IBG-rahaston äänettömiin osakkuuksiin todellakin liittyy suurempi riski kuin paremmassa etuoikeusasemassa oleviin velkoihin, tämä ei kuitenkaan ilmene riskiin mukautetussa korossa. Näistä syistä huonompi etuoikeusasema suhteessa muihin velkojiin ei yksin johda IBG-rahaston äänettömien osakkuuksien luokitteluun oman pääoman luonteiseksi rahoitusvälineeksi.
c) Vakuudet
(38)
Suuntaviivojen mukaan velkainstrumentin on oltava ainakin osittain vakuudellinen. On otettava huomioon, että IBG-rahaston äänettömien osakkuuksien arvosta 10-30 prosenttia on taattu kohdeyritysten osakkeenomistajien takauksilla. Vakuuksia koskevat vähäiset vaatimukset johtuvat siitä, että nopeasti kasvavilla teknologia-alan pk-yrityksillä ei ole riittävästi arvokkaita vakuuksia. Lisäksi IBG-rahaston äänettömien osakkuuksien huonon etuoikeusaseman vuoksi osittaiset vakuudet vaikuttavat asianmukaisilta. IBG-rahaston äänettömien osakkuuksien huonompi etuoikeusasema ja osittaiset vakuudet otetaan huomioon asianmukaisesti korvauksen suuruudessa. Sen vuoksi on todettava, että IBG-rahaston äänettömät osakkuudet ovat suuntaviivojen mukaisesti osittain vakuudellisia.
d) Korvaukset
(39)
Suuntaviivojen mukaan velkainstrumentin tapauksessa kiinteän korvauksen on oltava pääasiallinen osa korvauksesta. IBG-rahaston äänettömissä osakkuuksissa voitosta riippuva osa on aina vähintään 250 peruspistettä kiinteäkorkoista osaa pienempi. Se, että 13 prosentin kokonaiskorvauksen lisäksi maksetaan kertaluonteinen irtautumiskorvaus, nostaa entisestään kiinteän korvauksen osuutta. Näin ollen IBG-rahaston äänettömien osakkuuksien kiinteäkorkoinen osa on suuntaviivojen mukaisesti pääasiallinen osa korvauksesta.
e) Omistajan ja määräysvallan vaihtumista koskevat lausekkeet
(40)
Tutkittuaan asianomaisten toimittamat kattavat tiedot komissio päätteli, että IBG-rahaston äänettömiin osakkuuksiin liittyvät tiedonsaantia sekä omistajan ja määräysvallan vaihtumista koskevat lausekkeet muistuttavat vakuudettomien tai osittain vakuudellisten huonommassa etuoikeusasemassa olevien velkainstrumenttien vastaavia lausekkeita. Näissä velkainstrumenteissa vaaditaan yleensä tehokasta valvontaa sekä perusteellista ja pikaista tiedottamista yrityksen taloudellisesta kehityksestä, ja niissä vahvistetaan tietyt taloudelliset indikaattorit tai sopimukset, joiden mukaan yrityksen on suunnattava toimintansa. IBG-rahaston äänettömät osakkuudet on sen vuoksi tiedonsaantia sekä omistajan ja määräysvallan vaihtumista koskevat lausekkeet huomioon ottaen katsottava velkainstrumenteiksi.
f) Irtisanomisoikeus
(41)
Komissio myönsi menettelyn aloittamisesta tehdyssä päätöksessä, että IBG-rahaston äänetöntä osakkuutta koskevan sopimuksen irtisanomista koskevat ehdot näyttävät muistuttavan velkainstrumenttien ehtoja siltä osin, että sijoitus voidaan lopettaa, jos sopimusta rikotaan, sovittuja ehtoja ei täytetä, annetaan virheellisiä tietoja tai määräysvalta vaihtuu. Komissio otti huomioon, että terminologian erot johtuvat ainoastaan IBG-rahaston äänettömien osakkuuksien erityispiirteistä verrattuna tavanomaisiin velkainstrumentteihin. Sen vuoksi IBG-rahaston äänettömien osakkuuksien irtisanomista koskevat määräykset muistuttavat periaatteessa tavanomaisten velkainstrumenttien määräyksiä.
g) Oikeudellinen, kirjanpito- ja verotuskohtelu
(42)
Komissio toteaa, että IBG-rahaston äänettömät osakkuudet ovat, kuten Saksa ja IBG-rahasto ovat osoittaneet, asiaankuuluvan Saksan oikeuden (siviili-, kirjanpito- ja vero-oikeuden) ja kansainvälisten kirjanpitomääräysten (IAS) mukaan tavanomaisia äänettömiä osakkuuksia, minkä vuoksi niitä on pidettävä velkainstrumentteina.
h) Päätelmä
(43)
Tutkittuaan IBG-rahaston äänettömien osakkuuksien taloudellisen luonteen ja ottaen huomioon näiden instrumenttien oikeudellisen, kirjanpito- ja verotuskohtelun komissio toteaa, että IBG-rahaston äänettömät osakkuudet voidaan luokitella velkainstrumenteiksi.
6.2.2 IBG-rahaston äänettömien osakkuuksien tukiluonne
(44)
Komissio arvioi IBG-rahaston äänettömiä osakkuuksia EY:n perustamissopimuksen 87 artiklan nojalla. Perustamissopimuksen 87 artiklan 1 kohdassa määrätään, että ”jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille, siltä osin kuin se vaikuttaa jäsenvaltioiden väliseen kauppaan”. Neljän edellytyksen on täytyttävä, jotta toimenpide kuuluu perustamissopimuksen 87 artiklan 1 kohdan soveltamisalaan:
a)
Toimenpide on toteutettava valtion varoilla.
b)
Toimenpiteen on vääristettävä tai uhattava vääristää kilpailua luomalla tuensaajalle edun.
c)
Edun on oltava valikoiva, eli sen on oltava rajoitettu tiettyihin yrityksiin tai tuotannonaloihin.
d)
Toimenpiteen on vaikutettava jäsenvaltioiden väliseen kauppaan.
(45)
Menettelyn aloittamisesta tehdyssä päätöksessä komissio päätteli, että IBG-rahaston äänettömät osakkuudet, jos ne voidaan luokitella velkainstrumenteiksi, on katsottava vuoden 1997 tiedonannon nojalla markkinaehtoisiksi velkainstrumenteiksi. Instrumentti on markkinaehtojen mukainen myös vuoden 2008 tiedonannon nojalla, sillä IBG-rahasto arvioi luottoriskin sekä huonomman etuoikeusaseman maksukyvyttömyystilanteessa ja vakuuksien suuruuden jokaisen yrityksen osalta ja soveltaa riskiin mukautettuja korkoja.
(46)
Tämän perusteella on pääteltävä, että IBG-rahaston äänettömät osakkuudet eivät ole perustamissopimuksen 87 artiklan 1 kohdassa tarkoitettua valtiontukea kohdeyrityksille,
ON TEHNYT TÄMÄN PÄÄTÖKSEN:
1 artikla
Toimenpide, jonka Saksa aikoo toteuttaa IBG Beteiligungsgesellschaft Sachsen-Anhalt mbH:n kautta, ei äänettömien osakkuuksien osalta ole EY:n perustamissopimuksen 87 artiklan 1 kohdassa tarkoitettua tukea.
2 artikla
Tämä päätös on osoitettu Saksan liittotasavallalle.
Tehty Brysselissä 8 päivänä lokakuuta 2008.

Labels: 2
4
19
7
12
18